钦定古今图书集成/明伦汇编/官常典/第566卷 > 蔡延庆
## 钦定古今图书集成/明伦汇编/官常典/第566卷 > 蔡延庆

按《宋史蔡齐传》：“齐从子延庆，字仲远，中进士第，通判
明州，历福建路转运判官，提点京东陜西刑狱。神宗
初，以集贤校理历开封府推官，有卫士告黄衣老卒
筒火入直，延庆察卒，色辞疑焉，询之，果为所诬，即反
坐告者。事闻，帝重之，加直史馆，知河中府。明年，同修
起居注、直舍人院，判流内铨，拜天章阁待制、秦凤等”
路都转运使。以应办熙河军须功，进龙图阁直学士。
王韶进师河州，羌断其归路。延庆曰：“兵事非吾所宜
预，然主帅在难，不急援之，恐败国事。”遂檄兵赴救。羌
解去，韶得全师还。转运判官蔡曚劾其擅兴，朝廷问
知状，易曚他道。韶入朝，延庆摄熙帅，元夕张灯，羌乘
隙伏兵北关下，遣其种二十九人伪请来属，将举火
内应，延庆觇知，悉斩以徇，伏者宵溃。蕃官诈称木征
欲降，邀大将景思立来迎，延庆命：“毋辄出，即违节制，
虽有功亦诛。”思立不从，卒败死。徙知成都府兼兵马
都钤辖。本道旧不制都钤辖，至是特命之。茂州羁縻
州蛮族九，自推一人为将，统其众将，常在州听要束。
州居群蛮中，无城堑，惟树鹿角为固。蛮屡夜入，剽人
畜，徼货来赎，民患苦，诣郡守李琪请筑城，琪上于朝，
诏延庆度其利便。延庆下其事，琪已去，后守范百常
以为利筑之，蛮酋诉谓“侵其土地，乞罢筑”，不许。蛮数
百掩至，拒却之。明日，又大至，尽焚鹿角及民庐舍，引
梯冲攻牙城。百常捍御，杀二蛮酋。及退，然游骑犹绕
四山，南北路皆为所据，城中不敢出。百常募人间道
告急于成都，延庆命与之和，奏乞遣近上内臣共经
蛮事。诏押班王中正往。中正受旨，凡军事皆令与都
钤辖议。将行，言：“茂去成都远，一一与议，虑失事机，请
得专决。”于是事无巨细皆自处，延庆不复预。监司附
中正奏，延庆区理失宜，致生边患。徙知渭州，仍降为
天章阁待制。夏人禹臧苑麻疑边境有谋，使人入塞
卖马，吏执以告。延庆曰：“彼疑，故来觇执之，是成其疑。”
约马直授之使去。疆吏入敌境，攘羊马，得而戮诸境
上，且告之曰：“两境不相侵，则相保以安，故戮以戒。若
有之，亦当尔也。”夏人悦服。尝得《安南行军法》读之，仿
其制，部分正兵、弓箭手人马团为九将，合百队，分左
右前后四部，队有驻战、拓战之别。步骑器械，每将皆
同。以蕃兵人马为别队，各随所近“分隶焉。诸将之数，
不及正兵之半。乃所以制之，处老弱于城砦，较其远
近而为区别，使蕃汉无得相杂，以防其变。”具为书上
之。时鄜延吕惠卿亦分画兵，延庆条其不便。神宗善
其议，召知开封府，拜翰林学士，以言者罢知滁州。历
瀛、洪州，复龙图阁待制。帅高阳，阅岁，复直学士，移定
武。元祐中，入为工部、吏部侍郎。卒，年六十二。赐钱三
十万，官庀其葬。延庆有学问，平居简嘿，遇事能别白
是非，所至有惠政。既为伯父齐后，齐晚得子，乃归其
宗，籍家所有付之，无一毫自予，莱人义焉。